**Apostolos Nikolaidis Stadium** (kreik. Στάδιο Απόστολος Νικολαΐδης) on jalkapallostadion Ateenassa.

Stadion kuului useita vuosia Panathinaikosin jalkapallojaoston ja koripallojaoston kotiareenaksi. Nykyisin stadionia käyttävät lentopallojaoston ja koripallojaoston naisjoukkueet.

Historia
--------

Stadion rakennettiin vuonna 1922. Samalla seuralle annettiin vapaa käyttöoikeus stadionille seuraavaksi yhdeksäksikymmeneksi vuodeksi. Vuonna 1928 Apostolos Nikolaidis Stadiumille rakennettiin ensimmäiset katsomot. Kymmenen vuoden kuluttua stadionille asennettiin keinovalaistukset ensimmäisenä Kreikassa. Vuosina 1958–1959 pelikentälle asennettiin nurmikenttä; tälläkin kertaa ensimmäisenä Kreikassa. Stadionin itäkatsomon alle rakennettiin 1500 katsojan sisähalli, joka oli seuran koripallo- ja lentopallojaostojen kotihalli.

Vuonna 1984 Panathinaikos FC jätti stadionin ja siirtyi Ateenan olympiastadionille. Jalkapallojaosto teki paluun Apostolos Nikolaidis Stadiumille vuonna 2001, jonka seurauksena pelipaikkaa tuli remontoida täyttämään UEFAn nykypäivän vaatimukset. Tärkeimpiä parannuskohteita tuolloin olivat lehdistö- ja televisiointitilat sekä stadionin valaistus. Jo tuolloin Panathinaikos ilmoitti, että remontti oli vain väliaikainen ratkaisu ja tulevaisuudessa seura rakennuttaisi uuden pelipaikan. Remontin jälkeen stadionin laajentaminen nousi esille, koska uuden stadionin rakennuttaminen oli jäissä. Stadionin etelänpuoleiselle Tsochakadulle suunniteltiin rakennettavaksi uutta katsomonosaa, jolloin stadionin kokonaiskapasiteetti nousisi 25 000 henkeen. Vuonna 2003 uuteen stadioniin ei ollut vieläkään saatu selvyyttä, jolloin ehdotettiin vanhan stadionin purkamista ja kokonaan uuden peliareenan rakentamista. Jotta uusi 35 000-paikkaiseksi kaavailtu stadion olisi saatu mahtumaan paikalle, olisi lähikoulut pitänyt siirtää sekä Tsochakatu hävittää kokonaan. Lisäksi stadion olisi pitänyt rakentaa etelä–pohjois-suuntaiseksi.

Vuonna 2004 Panathinaikos muutti takaisin Olympiastadionille. Kreikkalaisseurat olivat saaneet pelata erikoislisenseillä europelejä, koska monia urheilupaikkoja kunnostettiin vuoden 2004 olympialaisiin. Ateenan olympialaisten jälkeen UEFA ei enää myöntänyt erikoislupaa. Kesällä 2005 Panathinaikos päätti uuden stadionin rakentamisesta Votanikosiin ja samalla vanhan Apostolos Nikolaidis Stadiumin tulevaisuus näytti uhkaavalta. Vanha stadion oli määrä räjäyttää ja tilalle tehdä puisto. Uuden Marfin Green Arenan rakennustyöt aloitettiin alkuvuodesta 2008.

Nimi
----

Stadion Likavittosilta.
Stadion on nimetty Panathinaikosin entisen presidentin, Apostolos Nikolaidisin, mukaan. Yleisin nimitys pelipaikalle on kuitenkin Leoforos Stadium. Kreikan kielessä Leoforos tarkoittaa katua ja stadion sijaitsee Leoforos Alexandrasin varrella, josta nimitys tulee.

Kulkuyhteydet
-------------

Parhaiten stadionille pääsee julkisilla liikennevälineillä, joita suositellaan käytettäväksi omien autojen sijaan. Ateenan metron kolmoslinjalla sijaitseva Ambelokipin metroasema on kahdensadan metrin päässä pelipaikasta. Keskustasta pääsee myös johdinbusseilla 7, 8 ja 14, jotka pysäköivät stadionin läheisyyteen.

Lähteet
-------

1. ↑  Greece World Stadiums.  Arkistoitu 15.9.2017. Viitattu 30.lokakuuta 2009. (englanniksi)
2. ↑  Apostolos Nikolaidis The Stadium Guide. Viitattu 30.lokakuuta 2009. (englanniksi)
3. 1 2 3 4  Leoforos Stadium "Apostolos Nikolaidis" Stadia.gr. Viitattu 25.lokakuuta 2009. (englanniksi)
4. ↑  Works at "Apostolos Nikolaidis" Stadium  3.7.2001. Stadia.gr. Viitattu 25.lokakuuta 2009. (englanniksi)
5. ↑  Apostolos Nikolaidis (Leoforos) Stadium approved by UEFA  8.9.2001. Stadia.gr. Viitattu 25.lokakuuta 2009. (englanniksi)
6. ↑  Apostolos Nikolaidis (Leoforos) Stadium may be expanded  31.10.2001. Stadia.gr. Viitattu 25.lokakuuta 2009. (englanniksi)
7. ↑  Proposal for total reconstruction of Apostolos Nikolaidis Stadium  31.10.2001. Stadia.gr. Viitattu 25.lokakuuta 2009. (englanniksi)
8. ↑  Apostolos Nikolaidis (Leoforos) Stadium no longer UEFA-approved  16.11.2004. Stadia.gr. Viitattu 25.lokakuuta 2009. (englanniksi)
9. ↑  Memorandum signed for the new stadium of Panathinaikos  31.8.2005. Stadia.gr. Viitattu 25.lokakuuta 2009. (englanniksi)
10. ↑  Βοτανικός: έπεσαν υπογραφές με την κατασκευάστρια εταιρεία  12.2.2008. enet.  Arkistoitu 21.7.2011. Viitattu 24.heinäkuuta 2010. (kreikaksi)
11. ↑  ΕΝΑΣ ΑΙΩΝΑΣ ΙΣΤΟΡΙΑΣ ΚΑΙ ΜΕΓΑΛΕΙΟΥ Panathinaikos FC.  Arkistoitu 19.6.2009. Viitattu 25.lokakuuta 2009. (kreikaksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Apostolos Nikolaidis Stadium**.
* Stadia.gr (englanniksi)